V Formuli 1 je debitiral v sezoni 1958, ko je nastopil na dveh dirkah, Veliki nagradi Monaka, kjer se mu z dirkalnikom Formule 2 O.S.C.A. moštva O.S.C.A. Automobil ni uspelo kvalificirati na dirko, in Veliki nagradi Italije, kjer je z dirkalnikom Maserati 250F privatnega moštva odstopil v enainpetdesetem krogu zaradi okvare motorja. V naslednji sezoni 1959 je nastopil le na domači dirki za Veliko nagrado Italije in z enakim dirkalnikom kot leto prej je zasedel petnajsto mesto z več kot osmimi krogi zaostanka za zmagovalcem. Zadnjič je v Formuli 1 nastopil na domači dirki za Veliko nagrado Italije v sezoni 1960, kjer je z dirkalnikom Cooper T51 dosegel četrto mesto, ker je njegova edina uvrstitev med dobitnike točk v karieri. Leta 1961 se je smrtno ponesrečil na testiranjih v Modeni, ko se mu je pedal za plin zataknil in Giulio Cabianca je zletel z dirkališča na bližnjo cesto ter trčil v taksi, ki se je ravno takrat peljal mimo. Poleg Cabianca so umrli tudi vsi trije potniki v taksiju.